মাথা নোয়াচ্ছেন না ফারহান আখতার। নিজের ছবির মুক্তি নিশ্চিত করতে কোনও টাকাপয়সা দেবেন না তিনি, জানিয়ে দিয়েছেন সাফ। বলেছেন, ‘‘আর্মিকে পাঁচ কোটি টাকা দেওয়ার প্রশ্নই নেই। কারণ তাঁরা কোনও টাকা নিতে চাননি।’’
পাকিস্তানি অভিনেত্রী মাহিরা খান অভিনীত ছবি ‘রইস’এর অন্যতম প্রযোজক ফারহান। ছবিতে রয়েছেন শাহরুখ খানও। কিছুদিন আগেই রাজ ঠাকরের সঙ্গে ছবি-নির্মাতাদের এক বৈঠকে স্থির হয়েছিল, ‘অ্যায় দিল হ্যায় মুশকিলে’র নির্বিঘ্নে মুক্তি নিশ্চিত করতে আর্মি ওয়েলফেয়ার ফান্ডে পাঁচ কোটি টাকা দিতে হবে কর্ণ জোহরকে। কর্ণ তা করেনও। তখনই ফারহান বলেছিলেন, ‘‘একটা শব্দই মনে আসছে এখন। তা হল, দুর্ভাগ্যজনক। কারণ ব্যাপারটা এক কুৎসিত নজির স্থাপন করল।’’
সেনাবাহিনীর তরফে অবশ্য জানিয়ে দেওয়া হয়, ওই অনুদান তাঁরা নেবেন না। এবং টাকা দিয়েও ছবি-মুক্তির দিনে হিন্দুত্ববাদী সংগঠনগুলির বিক্ষোভ এড়াতে পারেননি কর্ণ। এবার টাকা দেওয়ার বিরুদ্ধে ফারহানের স্পষ্ট প্রতিবাদেও এমএনএস হুমকি দিতে ছাড়েনি। এমএনএসে’র সিনে উইংয়ের প্রেসিডেন্ট অমেয় খোপকর বলেছেন, ‘‘মুক্তির দিনটা এগিয়ে আসুক, তারপরে দেখে নেব! তাছাড়া অনুদানের সিদ্ধান্তটা যখন নেওয়া হয়েছিল তখন এঁরা কোথায় ছিলেন? এখন হঠাৎ সকলে জেগে উঠেছেন!’’